ברוך שמשון הגר

הרב ברוך שמשון הגר (נולד בז' בשבט ה'תשכ"ד, 21 בינואר 1964) הוא האדמו"ר מוויז'ניץ מונסי בבית שמש, והאדמו"ר המרכזי של חסידות ויז'ניץ מונסי בישראל.

ביוגרפיה

נולד בארצות הברית לרבי מרדכי הגר מוויז'ניץ מונסי, ולסימא מירל, בת הרב יעקב יוסף טברסקי, האדמו"ר מסקווירא. בשנת ה'תשמ"ג נישא למרים, בתו של בן דודו רבי ישראל הגר, האדמו"ר הנוכחי מוויז'ניץ. לאחר נישואיו עבר להתגורר בקריית ויז'ניץ בישראל קרוב לחמיו. מספר שנים לאחר מכן מונה לרבם של חסידי אביו בבני ברק בבית הכנסת ברחוב מלצר. בתחילת שנות ה'תש"ס פתח בית מדרש של החסידות בעיר בית שמש, ובהמשך העתיק את מקום מגוריו לשם. במקביל הגיע פעמים רבות לשבות בבני ברק. באלול תשע"ד פתח ישיבה קטנה בבית שמש.

דודו וסב אשתו הרב משה יהושע הגר מוויז'ניץ נהג להתכתב עמו בנושאים תורניים.

עם פטירת אביו בכ"ט באדר ה'תשע"ח, הוכתר לכהן כממלא מקום אביו בעיר בית שמש ולו מאות חסידים. לאחר התמנותו לאדמו"ר הצהיר כי הוא ממשיך במנהג אביו ומתנגד שיצלמו אותו.

בשנת תשע"ו הקים ישיבה קטנה בבית שמש, בראשות הישיבה עומד אחיינו חיים מאיר רוטנברג. בשנת תש"פ פתח ישיבה גדולה.

צאצאיו
ציפורה ברכה, נשואה לבן דודה הרב חיים מאיר, ראש ישיבת ויז'ניץ בוויליאמסבורג, בן הרב יצחק יוחנן הגר, האדמו"ר מוויז'ניץ בוויליאמסבורג.
מרגלית, נשואה לבן דודה ישראל, בן הרב מנחם מנדל הגר, האדמו"ר מוויז'ניץ בקייאמישא לייק.
בריינא פריידא, נשואה לבן דודה ישראל, בן הרב אברהם דב טברסקי, רב קהילת רחמסטריווקא במונסי, חתנו של רבי מרדכי מוויז'ניץ מונסי.
טראנא, נשואה לשניאור זלמן ארנסטר, נכדו של הרב זאב ארנסטר, רב קריית מאור חיים בירושלים, ונינו של הרב משה ארנסטר.
חיים מאיר, נשוי להינדא, בת הרב דוד משה רוזנבוים רבה של קהילת קרעטשניף ברחובות, בנו של הרב מנחם אליעזר זאב, האדמו"ר מחסידות קרעטשניף.
יוחנן, בזיווג ראשון היה נשוי לפיגא חיה, בתו של בן דודו ישראל שנייבאלג, נכדו של רבי מרדכי מוויז'ניץ מונסי. לאחר שנפטרה עקב סיבוכים בלידה נשא את אחותה טראנא.
יוכבד, נשואה לשלמה יהודה זלמן לייב, בן הרב אליעזר ארנסטר, רב קריית מאור חיים בצפת.
הינדא, נשואה לשמואל צבי, בנו של בן דודה הרב חיים מאיר הגר, נכדו של רבי מרדכי מוויז'ניץ מונסי.

קישורים חיצוניים

הערות שוליים

ברוך שמשון הגר
אדמו"רים ישראלים
בית שמש: אדמו"רים
משפחת טברסקי
ישראלים ילידי ארצות הברית
ישראלים שנולדו ב-1964